સ્યુસાઇડ ગેમનું લેબલ મેળવનાર બ્લુ વ્હેલના પ્રભાવને દૂર કરીને એને ડામી દેવાના આશય સાથે આવેલી પિંક વ્હેલને સાગમટે વધાવી લેવાઇ છે. એના ઓવારણાં લેવામાં આવ્યા છે. ઇન્ટરનેટના ઑનલાઇન પ્લેટફૉર્મ પર લોકપ્રિય થઇ ગયેલી આ રમતને ફેસબુક પર ત્રણ લાખથી વધુ અને ઇન્સ્ટાગ્રામ પર પચાસ હજારથી વધુ ફોલોઅર મળી ચૂક્યા છે અને એમાં સતત ઉમેરો થઇ રહ્યો છે. ગેમની સત્તાવાર વેબસાઇટ બફહયશફજ્ઞિતફ.ભજ્ઞળ.બિ. (બફહયશફજ્ઞિતફ પોર્તુગીઝ શબ્દ છે જેનો અર્થ પિંક વ્હેલ થાય છે) પર દાવો કરવામાં આવ્યો છે કે ‘ઇન્ટરનેટનો ઉપયોગ પ્રેમના પ્રસાર માટે પણ થઇ શકે છે એ સાબિત કરવાનો અમારો પ્રયાસ છે અને આ આશયમાંથી જ પિંક વ્હેલ નામની ગેમે આકાર લઇને જન્મ લીધો છે.’ આ ગેમની ધારી અસર થઇ રહી છે અને લોકો સોશ્યલ મીડિયા પર પ્રતિક્રિયા આપી રહ્યા છે. એકે લખ્યું છે કે ‘તમે આવો પ્રયાસ કર્યો છે એટલે તમે સારા માણસોમાંના જ એક હશો. તમારું એ ધોરણ જળવાઇ રહે એ માટે તમે સતત પ્રયત્નશીલ રહેજો.’ અન્ય એક વ્યક્તિ જણાવે છે કે ‘તમે બહુ ઉમદા કાર્ય કરી રહ્યા છો. એમાં આગળ વધાય એટલું વધજો.’ મળેલી માહિતી પ્રમાણે પિંક વ્હેલ ગેમના સર્જકોને બ્રાઝિલ સરકારનું પીઠબળ મળ્યું છે અને આજની તારીખમાં તેમની વેબસાઇટ ત્રણ ભાષામાં કાર્યરત છે: પોર્તુગીઝ, ઇંગ્લિશ અને સ્પેનિશ. વળી ઑનલાઇન પર આ ગેમ સહેલાઇથી ઉપલબ્ધ છે અને એનું ઍપ વિનામૂલ્ય ડાઉનલોડ કરી શકાય છે.